Billeder fra episoden blev lagt på det sociale medie snapchat.

En rideskole i Espergærde blev nytårsaften udsat for hærværk.

Flere drenge lukkede heste ud af en lade og red rundt på dem. Nogle heste er blevet udsat for vold.

- En hest er blevet sparket og er nu på smertestillende, og en har fået klippet et stykke af læben af, fortæller leder af rideskolen i Espergærde Stine Pinholt til TV 2.

Hun fik en sms i nat fra en rideskolerytter, som via det sociale medie Snapchat så en video, drengene havde optaget, mens de rider på hestene.

Da Stine Pinholt kom ud til rideskolen, måtte hun sande, at hun havde 15 løsslupne heste, hvoraf tre manglede.

Har informeret politiet

Stine Pinholt mener at have fået navnene på to af de drenge, der har deltaget i hærværket.

- Drengene bliver holdt ansvarlige, og der kommer til at være et erstatningsansvar, da flere heste er kommet til skade, fortæller hun.

En af hestene, der er blevet sparket af en anden løs hest. Foto: TV 2

TV 2 har været i kontakt med vagtchef hos Nordsjællands Politi Dan Houtved, som bekræfter at have fået en anmeldelse om heste, der var sluppet løs og udøvet vold imod på rideskolen i Espergærde.

Politiet har indtil videre ingen mistænkte, men vil undersøge sagen nærmere de kommende dage.